**ΚΕΙΜΕΝΑ ΓΙΑ ΤΟ ΦΥΛΛΟ ΕΡΓΑΣΙΑΣ**

ΚΕΙΜΕΝΟ 1

ΠΡΑΞΑΓΟΡΑ: Κανείς μη φέρει αντίρρηση,

ν' αφήσει να τελειώσω

να νιώσει ό,τι έχω στο μυαλό,

αφού καθένας θά χει μερτικό απ’ όλα τα καλούδια,

κι όχι άλλοι νάναι πάμπλουτοι κι άλλοι μέσα στη φτώχεια,

άλλοι χωράφια στο σωρό, κι άλλοι δυο πήχες τάφο,

άλλοι δούλους αμέτρητους κι άλλοι ούτε υπηρέτη.

Όλοι ίσια κι όμοια θα’χουνε το καθημερινό τους.

Χρυσάφι, χτήματα, αγαθά, θάναι κοινά για όλους,

κι έτσι από τούτα τα κοινά, θά χετε το φαΐ σας,

με το κουμάντο το σωστό, με τη σωστή μας γνώση.

ΒΛΕΠΥΡΟΣ: Και τότε ποιοι θα ιδροκοπούν να σκάβουν τα χωράφια;

ΠΡΑΞΑΓΟΡΑ: Οι δούλοι.

Και για σένανε, θα μένει μόνο μια έγνοια:

πότε η μέρα θα σωθεί, να πας για φαγοπότι.

**Αριστοφάνης, Εκκλησιάζουσαι, 589-652**

ΚΕΙΜΕΝΟ 2

Κακός ο δούλος που χαρές και πίκρες του αφέντη του για ξένες τις λογιάζει.

Ναι, σκλάβος είμαι, ευγενικιά όμως νάχω ψυχή.

Ψυχή ελεύθερου, κι ας μην έχω και τ’ όνομα.

*Αντίς για δυο κακά, μόνο ένα.*

Με λένε που με λένε δούλο,

ας είναι ελεύθερη τουλάχιστο

η ψυχή μου.

**Ευριπίδης, Ελένη, 726-733.**

ΚΕΙΜΕΝΟ 3

«Πολύ μεγάλη είναι η ασυδοσία των δούλων και των μετοίκων στην Αθήνα και εκεί δεν επιτρέπεται να χτυπήσεις δούλο, ούτε ο δούλος θα σου κάνει τόπο να περάσεις. Θα πω για ποιο λόγο υπάρχει αυτή η συνήθεια. Αν υπήρχε νόμος να χτυπάει ελεύθερος το δούλο, το μέτοικο ή τον απελεύθερο, συχνά θα χτυπούσε τον Αθηναίο, νομίζοντας πως είναι δούλος, γιατί εκεί ο πολίτης δεν φοράει καλύτερα ρούχα ούτε στην εμφάνιση είναι καλύτερος απ’ό,τι οι δούλοι ή οι μέτοικοι....».

**Ψευδο-Ξενοφών, Αθηναίων Πολιτεία, 10,10-11.**

ΚΕΙΜΕΝΟ 4

«Απόσπασμα από τη διαθήκη του Αριστοτέλη.

Η Αμβρακίδα (δούλη) να ελευθερωθεί και, όταν παντρευτεί, να της δοθούν πεντακόσιες δραχμές και η μικρή που έχει. Ο Τύχων να ελευθερωθεί όταν παντρευτεί η κόρη μου, καθώς επίσης ο Φίλων και ο Ολύμπιος και το παιδί του. Κανείς από τους μικρούς (δούλους) που με εξυπηρετούσαν να μην πουληθεί, αλλά να συνεχίσουν να προσφέρουν τις υπηρεσίεςτους. Όταν ενηλικιωθούν, να αφεθούν ελεύθεροι, αν το αξίζουν....».

**Διογένης ο Λαέρτιος, 5, 14-15.**

ΠΗΓΗ των κειμένων: **ΥΠΕΠΘ. ΠΑΙΔΑΓΩΓΙΚΟ ΙΝΣΤΙΤΟΥΤΟ.Κοινωνική και Πολιτική Οργάνωση στην Αρχαία Ελλάδα.**Β' Λυκείου (επιλογής). ΟΕΔΒ. ΑΘΗΝΑ. Κεφ.«Η Κοινωνία κατά την κλασική εποχή», Οι αντιλήψεις των αρχαίων για τη δουλεία, σελ. 31, 39, 40